Senekal-man hoor dán van hooggeregshofAndré Pienaar (51) tydens die betoging buite die hof op Senekal. Die hooggeregshof in Bloemfontein sal Maandag uitspraak lewer rakende André Pienaar, ŉ sakeman van Senekal, se aansoek om appèl teen die landdroshof se besluit om sy borgtogaansoek van die hand te wys. Ilanie Oberholzer, Pienaar se regsverteenwoordiger, het bevestig uitspraak is voorbehou nadat die aansoek vroeër vandag in die hooggeregshof aangehoor is. Pienaar het hom tot die hooggeregshof in Bloemfontein gewend in ŉ poging om op borgtog vrygelaat te word. Hy staan tereg op aanklagte van openbare geweld, aanhitsing tot geweld en poging tot moord. Pienaar is verlede week in hegtenis geneem nadat chaos by die Senekal-landdroshof uitgebreek het waar twee mans in verband met die moord op Brendin Horner verskyn het. Horner, ŉ 21-jarige plaasbestuurder, se liggaam is op ŉ plaas in die omgewing van Paul Roux gevind nadat hy wreed daar vermoor is. Twee vermeende veediewe, Sekwete Mahlamba en Sekola Matlaletsa, is ná sy dood in hegtenis geneem. Talle mense het tydens die twee se eerste hofverskyning na die hof opgeruk en ŉ polisievoertuig is omgestoot en het aan die brand geraak, terwyl skade ook aan die hofgebou aangerig is. Die verdagtes sal na verwagting Vrydag vir die tweede keer in die landdroshof op die dorp verskyn.